Studiranje u inozemstvu – ŠTO, KAKO, ZAŠTO?

Dana 18. listopada u 13.10 sati održano je u multimediji predavanje o studiranju u inozemstvu. Predavanje su održali Lea Ban i naš bivši učenik Alen Trgovčević, a osim gimnazijalaca prisustvovali su mu i učenici Srednje škole te Obrtničke škole Koprivnica. Predavanje je organizirao profesor Miodrag Maričić.

Lea nas je upoznala sa studiranjem u Velikoj Britaniji i Norveškoj, a Alen nam je iz prve ruke dao informacije o studiranju u Danskoj. Rokovi za prijave na sveučilišta odvijaju se puno prije nego u Hrvatskoj. U Danskoj je to do 15. ožujka, a u Norveškoj do 1. svibnja. Stipendiju u Velikoj Britaniji dobivaju učenici koji su položili maturu sa 4,5 ili ako su sportaši, dok se u Danskoj ne plaćaju nikakve naknade za studiranje jer to čini država. Međutim, troškovi života u Danskoj vrlo su visoki. Na primjer, mjesečni troškovi za najam iznose od 2500 do 3100 kn, za hranu studenti izdvajaju i do 1700 kn, mjesečna karta za autobus iznosi 400 kn... Uza sve to, potrebno je uplatiti polog za smještaj i vrijednosti najamnine za tri mjeseca. Većina studenata živi u studentskim domovima ili dijeli stan s ostalim studentima. *Business Academy Aarhus* ustanova je za visoko stručno obrazovanje na kojoj Alen već godinu dana studira kemiju. U Aarhusu je šest različitih kampusa i svi sadržavaju vrhunski opremljene učionice i laboratorije. Akademija ima i *Buddy Programme* kojim međunarodnim studentima nudi mogućnost povezivanja s ostalim studentima te *Career Center* gdje savjetuju studente o poslovnim prilikama i programima stažiranja.

Odabir obrazovanja u inozemstvu nije uvijek jednostavan, ali pruža puno na osobnoj i profesionalnoj razini. Studiranjem u inozemstvu dobit ćete međunarodno priznato i kvalitetno obrazovanje, naučit ćete o drugim kulturama te napredovati kao osoba. Svi učenici dobrodošli su na besplatno obrazovno savjetovanje koje će se odvijati 29. i 30. listopada u hotelu *Westin* u Zagrebu.

Viktoria Robotić, 4. c